UEL: Hibernians ikkastigati b'goal fit-tieni taqsima minn Cristian Muscat Fehervar ……. 1 Hibernians sfaw eliminati mill-UEFA Europa League meta fit-tieni round ta' kwalifikazzjoni tilfu kontra Fehervar bl-iskor ta' 1-0. Fil-veritá l-Ungeriżi ddo­minaw il-pussess tal-ballun għal bosta ħinijiet u dehru teknikament aħjar mit-team Malti peró ma kienux kapaċi jsarrfu s-supremazija tagħhom … b'Hibernians ikunu sfortunati lejn it- tmiem li ma kisbux id-draw. Kienu l-Ungeriżi li ħarġu fuq l-offensiva u wara biss seba' minuti, Ivan Petriak kellu t-tentattiv tiegħu minn qagħda ideali jintemm ftit barra. Il-mumenti sussegwenti kienu karatterizzati minn ħafna logħob f'nofs il-ground. Peró fid-29 minuta Fehervar tilfu ċans tad-deheb li jiftħu l-iskor meta Loic Nego kellu xutt mill-viċin imblukkat minn Ferdinando Apap. Minuta wara kien Budu Zivzvadze waħdu quddiem il-goalkeeper Malti li għamel l-impossibbli u xeħet barra. L-Ungeriżi komplew jattakkaw u fil-35 minuta, Alef kellu xutt mid-distanza salvat mingħajr wisq diffikultá mill-goalkeeper tal-Pawlisti, Matthew Calleja Cremona. Fil-ftuħ tat-tieni taqsima, l-Ungeriżi komplew fejn ħallew qabel il-mistrieħ u fil-61 minuta, fetħu l-iskor meta minn azzjoni ta' corner, Ivan Petriak xeħet cross lejn l-iżmarkat BOBAN NIKOLOV li kien fil-post it-tajjeb u fil-mument opportun u minn taħt il-lasta spara ġewwa. Mal-ħin kompla d-dominju assolut ta' Fehervar u fit-68 minuta setgħu faċilment irduppjaw meta Loic Negro xeħet cross perfett lejn Ivan Petriak li minn pożizzjoni ideali tefa' barra, bil-Pawlisti jeħilsuha ħafif. L-Ungeriżi baqgħu jamministraw, bil-Pawlisti jippruvaw iwettqu xi tip ta' reazzjoni u fid-89 minuta tilfu opportiunitá tad-deheb li jagħmlu l-iskor indaqs, meta Gabriel Izquier xeħet cross fil-baxx lejn is-sostitut Renold Winchester li iżda ma rnexxielux jagħmel kuntatt mal-ballun li ntemm barra. U dan ma kienx biżżejjed hekk kif proprju minuta biss wara xutt bid-dawra minn ġol-kaxxa tal-attakkant Jurgen Degabriele stampa mal- mimduda. Fil-ħin miżjud, il-Pawlisti spiċċaw jilagħbu b'10 players meta tkeċċa Shola Shodiya Haruna għal foul fuq Loic Nego li kien tiela' waħdu. TKEĊĊA: H. Shodija 92 (H)